OBH 3394/1999.
Az állampolgári jogok országgyűlési biztosának jelentése
Előadó: dr. Fogarassy Edit

Az eljárás megindulása:
	A panaszos beadványában sérelmezte, hogy a Gárdonyi Rendőrkapitányságon megtagadták tőle a személy- és vagyonvédelmi vállalkozáshoz szükséges engedély kiadását, noha sikeresen elvégezte a megfelelő tanfolyamot. A vagyon elleni bűncselekmények miatt korábban elítélt panaszos 1995. november 30-án mentesült a büntetett előélethez fűződő hátrányok alól. A vállalkozás keretében végzett személy- és vagyonvédelmi, valamint a magánnyomozói tevékenység szabályairól szóló 1998. évi IV. törvény 5. § (4) bekezdése alapján az igazolvány kiadása iránti kérelem tizenöt évig nem teljesíthető. A panaszost ennek megfelelően úgy tájékoztatták, hogy legkorábban 2010. november 30. után kaphat egyéni vállalkozói engedélyt. Ez a panaszost rendkívül súlyosan érintette, ugyanis munkanélküli, és a tanfolyam elvégzéséhez szükséges pénzt a hozzátartozóitól kellett kölcsönkérnie.

Érintett alkotmányos jog: 
Jogállamiság, jogbiztonság, tisztességes eljáráshoz való jog (Alkotmány 2. § /1/ bek.)

Alkalmazott jogszabályok: 
38/1997. (VI. 27.) BM rendelet az egyes szakmai és vizsgáztatási követelmények kiadásáról (melléklet):
3. A munkaterület rövid, jellemző leírása:
A személy- és vagyonőr a polgári jogi szerződés alapján a megbízót megillető jogok és a jogszabályban a személy- és vagyonőrre vonatkozó jogosultságok keretein belül megelőző, őrző, védő munkájával, figyelő, kutató, ellenőrző, átvizsgáló és támadáselhárító tevékenységével biztosítja megbízója személyének épségét, segíti jogainak, jogos érdekeinek érvényesítését és kötelezettségei teljesítését.
A képesítés megszerzésének előfeltétele
- betöltött 18. életév,
- cselekvőképesség,
- belföldi lakóhely,
- alapfokú iskolai végzettség,
- büntetlen előélet, továbbá a jelentkező feleljen meg a vállalkozás keretében végzett személy- és vagyonvédelmi, valamint a magánnyomozói tevékenység szabályairól, a Személy-, Vagyonvédelmi és Magánnyomozói Szakmai Kamaráról szóló 1998. évi IV. törvény 5. §-ának (4) bekezdésében meghatározott feltételeknek.

45/1999. (XII. 13.) OM rendelet a szakképzés megkezdésének és folytatásának feltételeiről:
2. § (1) Szakképzés megkezdésére kizárólag képzési programmal rendelkező, szakképzést folytató intézmény jogosult.
(2) Az iskolarendszeren kívüli szakképzést folytató intézmény képzési programjának biztosítania kell a szakképesítésért felelős miniszter által meghatározott szakmai és vizsgáztatási követelmények teljesülését, amennyiben a képzés az Országos Képzési Jegyzékben (a továbbiakban: OKJ) szereplő szakképesítésre való felkészítésre irányul.
(3) Az iskolarendszeren kívüli szakképzést folytató intézmény képzési programjának tartalmaznia kell:
a) a megszerezhető szakképesítést, illetve azon munkakör(ök) megnevezését, amely(ek) betöltésére az adott szakképesítés alkalmassá teszi a résztvevőt, valamint - az OKJ-ben szereplő szakképesítés esetén - az OKJ szerinti azonosító számát;
b) a képzésben való részvétel feltételeit;
c) a tervezett képzési időt;
d) a képzés módszereit (egyéni felkészülés, csoportos képzés, távoktatás stb.);
e) a tananyag egységeit (moduljait), azok célját, tartalmát, terjedelmét;
f) a maximális csoportlétszámot;
g) a képzésben résztvevő teljesítményét értékelő rendszer leírását;
h) a szakképesítésről, illetve a képzés egyes egységeinek (moduljainak) elvégzéséről szóló igazolás kiadásának feltételeit;
i) a képzési program végrehajtásához szükséges személyi és tárgyi feltételeket, ezek biztosításának módját. Amennyiben a képzés az OKJ-ben szereplő szakképesítés megszerzésére irányul, és a szakképesítéshez kiadott központi program alapján történik, a tárgyi feltételek meghatározásánál a központi programban szereplő felszerelési jegyzéket kell figyelembe venni. A képző intézmény által kidolgozott képzési program esetén a felszerelési jegyzéket a program kidolgozója készíti el;
j) amennyiben az iskolarendszeren kívüli szakképzést folytató intézmény nyilvántartásba vétele megtörtént, a hatósági nyilvántartásba vételi számát.
(4) Amennyiben az iskolarendszeren kívüli szakképzést folytató intézmény képzési programjának a (3) bekezdésében szereplő, valamely tartalmi eleméről jogszabályi előírás rendelkezik, a képzési programot ennek figyelembevételével kell elkészíteni.

A vizsgálat további megállapításai:
	Az állampolgári jogok országgyűlési biztosának általános helyettese 2000. januári jelentésében megállapította, hogy a panaszost alkotmányos jogával összefüggő sérelem nem érte, ugyanakkor anyagi kára keletkezett, mert feleslegesen végezte el a tanfolyamot. A kár megtérítésére azonban senkit sem lehet kötelezni, hiszen a jogszabály ismeretének hiányára nem lehet eredményesen hivatkozni. A méltányos és tisztességes eljárás elve viszont megköveteli, hogy a jogban kevéssé járatos személyek is a lehető legszélesebb körű, előzetes tájékoztatást kapjanak az elsajátítani kívánt foglalkozás gyakorlásának jogszabályi feltételeiről ill. akadályairól. Ez adott esetben elkerülhetővé tette volna a felesleges anyagi ráfordításokat.
Mindezekre tekintettel az állampolgári jogok országgyűlési biztosának általános helyettese 2000. márciusában megfontolásra javasolta a szakképesítésért felelős belügyminiszternek, hogy - a hasonló esetek megelőzése érdekében - tegye kötelezővé a tanfolyamok szervezői számára, hogy a jelentkezőket az adott foglalkozás gyakorlásának feltételeiről előzetesen tájékoztassák.
	A belügyminiszter május 9-én írt válaszában arról tájékoztatott, hogy a jogbiztonság és a jogharmonizáció megteremtése érdekében felülvizsgáltatta vonatkozó jogi normákat, és intézkedett az 1998. évi IV. törvénnyel ellentétes rendelkezéseket tartalmazó, az egyes szakmai és vizsgáztatási követelmények kiadásáról szóló 38/1997. (VI. 27.) BM rendelet mellékletének megfelelő módosítására. Felvetette ugyanakkor, hogy a méltányos és tisztességes eljárás elvét nemcsak a személy- és vagyonvédelmi szakképzésben, hanem - ágazattól függetlenül - minden iskolarendszeren kívüli szakképzésben érvényesíteni kellene.
	A belügyminiszterrel egyetértésben javaslom az oktatási miniszternek a szakképzés megkezdésének és folytatásának feltételeiről szóló 45/1999. (XII. 13.) OM rendelet 2. § (3) bekezdésének olyan irányú kiegészítését, mely szerint az iskolarendszeren kívüli szakképzést folytató intézmény képzési programja tartalmazza „a képesítés megszerzésének külön jogszabályban meghatározott előfeltételeit” is.

Budapest, 2000. október 17.

Gönczöl Katalin